amanoisuno/poet huggingface dataset:
皎皎詞 劉駕
皎皎複皎皎，逢時即為好。高秋亦有花，不及當春草。班姬入後宮，飛燕舞東風。青娥中夜起，長歎月明裏。
長安旅舍紓情投先達 劉駕
岐路不在地，馬蹄徒苦辛。上國聞姓名，不如山中人。大宅滿六街，此身入誰門。愁心日散亂，有似空中塵。白露下長安，百蟲鳴草根。方當秋賦日，卻憶歸山村。靜女頭欲白，良媒況我鄰。無令苦長歎，長歎銷人魂。
送友下第游雁門 劉駕
相別灞水湄，夾水柳依依。我願醉如死，不見君去時。所詣星斗北，直行到猶遲。況複挈空囊，求人悲路岐。北門記室賢，愛我學古詩。待君如待我，此事固不疑。雁門春色外，四月雁未歸。主人拂金台，延客夜開扉。舒君鬱鬱懷，飲彼白玉卮。若不化女子，功名豈無期。
讀史 劉駕
平地見天涯，登高天更遠。功名及所望，岐路又滿眼。萬金買園林，千金修池館。他人厭遊覽，身獨戀軒冕。唯有漢二疏，應覺還家晚。
反賈客樂 劉駕
無言賈客樂，賈客多無墓。行舟觸風浪，盡入魚腹去。農夫更苦辛，所以羨爾身。
送李垣先輩歸嵩少舊居 劉駕
高秋灞滻路，遊子多慘戚。君於此地行，獨似尋春色。文章滿人口，高第非苟得。要路在長安，歸山卻為客。□□□□□，狂歌罷歎息。我豈無故山，千里同外國。
苦寒吟 劉駕
百泉凍皆咽，我吟寒更切。半夜倚喬松，不覺滿衣雪。竹竿有甘苦，我愛抱苦節。鳥聲有悲歡，我愛口流血。潘生若解吟，更早生白髮。
上巳日 劉駕
上巳曲江濱，喧于市朝路。相尋不見者，此地皆相遇。日光去此遠，翠幕張如霧。何事歡娛中，易覺春城暮。物情重此節，不是愛芳樹。明日花更多，何人肯回顧。
春台 劉駕
臺上樹陰合，台前流水多。青春不出門，坐見野田花。誰能學公子，走馬逐香車。六街塵滿衣，鼓絕方還家。
釣台懷古 劉駕
澄流可濯纓，嚴子但垂綸。孤坐九層石，遠笑清渭濱。潛龍飛上天，四海豈無雲。清氣不零雨，安使洗塵氛。我來吟高風，仿佛見斯人。江月尚皎皎，江石亦磷磷。如何台下路，明日又迷津。
勵志 劉駕
白髮豈有情，貴賤同日生。二輪不暫駐，似趁長安程。前堂吹參差，不作緱山聲。後園植木槿，月照無餘英。及時立功德，身後猶光明。仲尼亦為土，魯人焉敢耕。
桑婦 劉駕
牆下桑葉盡，春蠶半未老。城南路迢迢，今日起更早。四鄰無去伴，醉臥青樓曉。妾顏不如誰，所貴守婦道。一春常在樹，自覺身如鳥。歸來見小姑，新妝弄百草。
上馬歎 劉駕
羸馬行遲遲，頑童去我遠。時時一回顧，不覺白日晚。路傍豪家宅，樓上紅妝滿。十月庭花開，花前吹玉管。君當未貴日，豈不常屯蹇。如何見布衣，忽若塵入眼。布衣豈常賤，世事車輪轉。
唐樂府十首：送征夫 劉駕
昔送征夫苦，今送征夫樂。寒衣縱攜去，應向歸時著。天子待功成，別造淩煙閣。
唐樂府十首：輸者謳 劉駕
挽粟上高山，高山若平地。力盡心不怨，同我家私事。去者不遑寧，歸者唱歌行。相逢古城下，立語天未明。一身遠出塞，十口無稅征。
唐樂府十首：吊西人 劉駕
河湟父老地，盡知歸明主。將軍入空城，城下吊黃土。所願邊人耕，歲歲生禾黍。
唐樂府十首：邊軍過 劉駕
城前兵馬過，城裏人高臥。官家自供給，畏我田產破。健兒食肥肉，戰馬食新穀。食飽物有餘，所恨無兩腹。草青見軍過，草白見軍回。軍回人更多，盡系西戎來。
唐樂府十首：望歸馬 劉駕
東人望歸馬，馬歸蓮峰下。蓮峰與地平，亦不更徵兵。
唐樂府十首：祝河水 劉駕
河水清彌彌，照見遠樹枝。征人不飲馬，再拜祝馮夷。從今億萬歲，不見河濁時。
唐樂府十首：田西邊 劉駕
刀劍作鋤犁，耕田古城下。高秋禾黍多，無地放羊馬。
唐樂府十首：昆山 劉駕
肯時玉為寶，昆山過不得。今時玉為塵，昆山入中國。白玉尚如塵，誰肯愛金銀。
唐樂府十首：樂邊人 劉駕
在鄉身亦勞，在邊腹亦飽。父兄若一處，任向邊頭老。
唐樂府十首：獻賀觴 劉駕
莫但取河湟，河湟非邊疆。願今日入處，亦似天中央。天子壽萬歲，再拜獻此觴。
且可憐行 劉駕
園中花自早，不信外無花。良人未朝去，先出登香車。□□五□輪，滿城聞嘔啞。侍兒衣各別，頭上金雀多。只是一家人，路人疑千家。過後香滿陌，直到春日斜。今朝且可憐，莫問久如何。
築臺詞 劉駕
前杵與後杵，築城聲不住。我願築更高，得見秦皇墓。
鄰女 劉駕
君嫌鄰女醜，取婦他鄉縣。料嫁與君人，亦為鄰所賤。菖蒲花可貴，只為人難見。
山中夜坐 劉駕
半夜山雨過，起來滿山月。落盡醉處花，荒溝水決決。愴然惜春去，似與故人別。誰遣我多情，壯年無鬢髮。
秦娥 劉駕
秦娥十四五，面白於指爪。羞人夜采桑，驚起戴勝鳥。
牧童 劉駕
牧童見客拜，山果懷中落。晝日驅牛歸，前溪風雨惡。
古出塞 劉駕
胡風不開花，四氣多作雪。北人尚凍死，況我本南越。古來犬羊地，巡狩無遺轍。九土耕不盡，武皇猶征伐。中天有高閣，圖畫何時歇。坐恐塞上山，低於沙中骨。
寄遠 劉駕
雪花豈結子，徒滿連理枝。嫁作征人妻，不得長相隨。去年君點行，賤妾是新姬。別早見未熟，入夢無定姿。悄悄空閨中，蛩聲繞羅幃。得書喜猶甚，況複見君時。
下第後屏居長安，書懷寄太原從事 劉駕
刖足豈更長，良工隔千里。故山彭蠡上，歸夢向汾水。低摧神氣盡，僮僕心亦恥。未達誰不然，達者心思此。行年忽已壯，去老年更幾。功名生不彰，身歿豈為鬼。才看芳草歇，即歎涼風起。匹馬未來期，嘶聲尚在耳。
早行 劉駕
馬上續殘夢，馬嘶時複驚。心孤多所虞，僮僕近我行。棲禽未分散，落月照古城。莫羨居者閑，塚邊人已耕。
青門路 劉駕
青門有歸路，坦坦高槐下。貧賤自恥歸，此地誰留我。門開送客去，落日懶回馬。旅食帝城中，不如遠遊者。舟成於陸地，風水終相假。吾道諒如斯，立身無苟且。
效古 劉駕
融融芳景和，杳杳春日斜。嬌嬈不自持，清唱嚬雙蛾。終曲翻成泣，新人下香車。新人且莫喜，故人曾如此。燕趙猶生女，郎豈有終始。
戰城南 劉駕
城南征戰多，城北無饑鴉。白骨馬蹄下，誰言皆有家。城前水聲苦，倏忽流萬古。莫爭城外城，城裏終閑土。
曲江春霽 劉駕
宿雨洗秦樹，舊花如新開。池邊草未幹，日照人馬來。馬蹄踏流水，漸漸成塵埃。鴛鴦不敢下，飛繞岸東西。此地喧仍舊，歸人亦滿街。
贈先達 劉駕
終南蒼翠好，未必如故山。心期在榮名，三載居長安。昔蒙大雅匠，勉我工五言。業成時不重，辛苦只自憐。皎皎機上絲，盡作秦箏弦。貧女皆罷織，富人豈不寒。驚風起長波，浩浩何時還。待君當要路，一指王化源。
有感 劉駕
弓劍不自行，難引河湟思。將軍半夜飲，十裏聞歌吹。高門幾世宅，舞袖仍新賜。誰遣一書來，燈前問邊事。
姑蘇台 劉駕
勾踐飲膽日，吳酒正滿杯。笙歌入海雲，聲自姑蘇來。西施舞初罷，侍兒整金釵。眾女不敢妒，自比泉下泥。越鼓聲騰騰，吳天隔塵埃。難將甬東地，更學會稽棲。霸跡一朝盡，草中棠梨開。
豪家 劉駕
九陌槐葉盡，青春在豪家。嬌鶯不出城，長宿庭上花。高樓登夜半，已見南山多。恩深勢自然，不是愛驕奢。
山中有招 劉駕
朗朗山月出，塵中事由生。人心雖不閑，九陌夜無行。學古以求聞，有如石上耕。齊薑早作婦，豈識閨中情。何如此幽居，地僻人不爭。嘉樹自昔有，茅屋因我成。取薪不出門，采藥於前庭。春花雖無種，枕席芙蓉馨。君來食葵藿，天爵豈不榮。
空城雀 劉駕
饑啄空城土，莫近太倉粟。一粒未充腸，卻入公子腹。且吊城上骨，幾曾害爾族。不聞莊辛語，今日寒蕪綠。
馮叟居 劉駕
天作馮叟居，山僧尚嫌僻。開門因兩樹，結宇倚翠壁。溪南有微徑，時遇采芝客。往往白雲生，對面千里隔。機忘若僮僕，常與猿鳥劇。曬藥上小峰，庭深無日色。自忘歸鄉里，不見新舊戚。累累子孫墓，秋風吹古柏。
醒後 劉駕
醉臥芳草間，酒醒日落後。壺觴半傾覆，客去應已久。不記折花時，何得花在手。
棄婦 劉駕
回車在門前，欲上心更悲。路傍見花發，似妾初嫁時。養蠶已成繭，織素猶在機。新人應笑此，何如畫蛾眉。昨日惜紅顏，今日畏老遲。良媒去不遠，此恨今告誰。
送李殷游邊 劉駕
十年夢相識，一覯俄遠別。征駕在我傍，草草意難說。君居洞庭日，詩句滿魏闕。如何萬里來，青桂看人折。行裝不及備，西去偶然訣。孟夏出都門，紅塵客衣熱。荒城見羊馬，野館具薇蕨。邊境漸無虞，旅宿常待月。西園置酒地，日夕簪裾列。壯志安可留，槐花樽前發。
江村 劉駕
江水灌稻田，饑年稻亦熟。舟中愛桑麻，日午因成宿。相承幾十代，居止連茅屋。四鄰不相離，安肯去骨肉。書生說太苦，客路常在目。縱使富貴還，交親幾墳綠。
出門 劉駕
出門羨他人，奔走如得塗。翻思他人意，與我或不殊。以茲聊自安，默默行九衢。生計逐羸馬，每出似移居。客從我鄉來，但得鄰里書。田園幾換主，夢歸猶荷鋤。進猶希萬一，退複何所如。況今辟公道，安得不躊躇。
別道者 劉駕
自君入城市，北邙無新墳。始信壺中藥，不落白楊根。如何忽告歸，蕣華還笑人。玉笙無遺音，悵望緱嶺雲。
蘭昌宮 劉駕
宮蘭非瑤草，安得春長在。回首春又歸，翠華不能待。悲風生輦路，山川寂已晦。邊恨在行人，行人無盡歲。
送友人擢第東歸 劉駕
同家楚天南，相識秦雲西。古來懸弧義，豈顧子與妻。攜手踐名場，正遇公道開。君榮我雖黜，感恩同所懷。有馬不復羸，有奴不復饑。灞岸秋草綠，卻是還家時。青門一瓢空，分手去遲遲。期君轍未平，我車繼東歸。
久客 劉駕
久客心易足，主人有餘力。如何昨宵夢，到曉家山色。南音入誰耳，曲盡頭自白。
秋夕 劉駕
促織燈下吟，燈光冷于水。鄉魂坐中去，倚壁身如死。求名為骨肉，骨肉萬餘裏。富貴在何時，離別今如此。出門長歎息，月白西風起。
效陶 劉駕
兩曜無停馭，蓬壺應有墓。何況北邙山，只近市朝路。大恢生死網，飛走無逃處。白髮忽已新，紅顏豈如故。我有杯中物，可以消萬慮。醉舞日婆娑，誰能記朝暮。如求神仙藥，階下亦種黍。但使長兀然，始見天地祖。
長門怨 劉駕
禦泉長繞鳳凰樓，只是恩波別處流。閑揲舞衣歸未得，夜來砧杵六宮秋。
苦寒行 劉駕
嚴寒動八荒，刺刺無休時。陽烏不自暖，雪壓扶桑枝。歲暮寒益壯，青春安得歸。朔雁到南海，越禽何處飛。誰言貧士歎，不為身無衣。
琪樹下因吟六韻呈先達者 劉駕
舉世愛嘉樹，此樹何人識。清秋遠山意，偶向亭際得。奇柯交若鬥，珍葉密如織。塵中尚青蔥，更想塵外色。所宜巢三鳥，影入瑤池碧。移根豈無時，一問紫煙客。
送人登第東歸 劉駕
學古既到古，反求鑒者難。見詩未識君，疑生建安前。海畔豈無家，終難成故山。得失雖由命，世途多險艱。我皇追古風，文柄付大賢。此時如為君，果在甲科間。晚達多早貴，舉世咸為然。一夕顏卻少，雖病心且安。所居似清明，冷灶起新煙。高情懶行樂，花盛僕馬前。歸程不淹留，指期到田園。香醪四鄰熟，霜橘千株繁。肯憶長安夜，論詩風雪寒。
賈客詞 劉駕
賈客燈下起，猶言發已遲。高山有疾路，暗行終不疑。寇盜伏其路，猛獸來相追。金玉四散去，空囊委路岐。揚州有大宅，白骨無地歸。少婦當此日，對鏡弄花枝。
塞下曲 劉駕
勒兵遼水邊，風急卷旌旃。絕塞陰無草，平沙去盡天。下營看鬥建，傳號信狼煙。聖代書青史，當時破虜年。
春夜二首 劉駕
一別杜陵歸未期，只憑魂夢接親知。近來欲睡兼難睡，夜夜夜深聞子規。幾歲干戈阻路岐，憶山心切與心違。時難何處披衷抱，日日日斜空醉歸。
郪中感懷 劉駕
頃年曾住此中來，今日重遊事可哀。憶得幾家歡宴處，家家家業盡成灰。
曉登迎春閣 劉駕
未櫛憑欄眺錦城，煙籠萬井二江明。香風滿閣花滿樹，樹樹樹梢啼曉鶯。
白髭 劉駕
到處逢人求至藥，幾回染了又成絲。素絲易染髭難染，墨翟當年合泣髭。
送盧使君赴夔州 劉駕
鐃管隨征旆，高秋上遠巴。白波連霧雨，青壁斷蒹葭。憑幾雙瞳靜，登樓萬井斜。政成知俗變，當應畫輪車。
望月 劉駕
清秋新霽與君同，江上高樓倚碧空。酒盡露零賓客散，更更更漏月明中。
古意 劉駕
蒲帆出浦去，但見浦邊樹。不如馬行郎，馬跡猶在路。大舟不相載，買宅令委住。莫道留金多，本非愛郎富。